Opgelos in Christus | Boodskap vir Vandag
Home » Februarie » Opgelos in Christus
Posted on February 25, 2019 by adele lombaard
Daar is minstens twee dinge wat ons oor hierdie eenheid kan sê: Eerstens, jy verloor nie jou identiteit wanneer jy "in" Jesus glo nie. Hy maak jou nie iemand anders as Johan, Elna, Karin of Jacques nie. Die kleur van jou oë bly nog dieselfde. So ook jou vaardighede en jou persoonlikheid. Dit is immers jy wat glo.
Tweedens word jy tog ook anders. Paulus sê selfs: "Iemand wat aan Christus behoort, is 'n nuwe mens. Die oue is verby, die nuwe het gekom. Dit alles is die werk van God" (2 Kor. 5:17). Dit is jy, maar 'n nuwe jy wat glo!
Kom ons probeer dit met 'n beeld uitdruk.
Wanneer jy 'n aspirientablet in water oplos, "verdwyn" die tablet in die water. Jy kan dit nie meer sien nie. En tog is dit daar, in die glas! Al die bestanddele en al die genesende eienskappe is daar. Op 'n nuwe manier. Dis maar 'n gebrekkige beeld, maar dit wil sê: Jou "potensiaal" vir die goeie word losgelaat wanneer jy in Christus "opgelos" word. Meer nog, jy ontvang slegs in Hom hierdie potensiaal. Laat Hom dus toe om jou sag te maak, om jou in Hom op te los. Vir 'n nuwe bestaan. Moenie so hard wees nie. 'n Klip in 'n glas water beteken vir niemand iets nie.